കെഎഎസ് നിയമനശുപാര്ശ നവംബര് ഒന്നിന് ആദ്യഘട്ടത്തില് 105 പേര്ക്ക് നിയമനം തിരുവനന്തപുരം സംസ്ഥാനത്തിന്റെ ഭരണപരിഷ്കരണ ചരിത്രത്തിലെ പുത്തന് അധ്യായമായ കേരള അഡ്മിനിസ്ട്രേറ്റീവ് സര്വീസ് പൂര്ണതയിലേക്ക്. ഓഫീസര്മാര്ക്കുള്ള നിയമനശുപാര്ശ നവംബര് ഒന്നിന് നല്കും. കെഎഎസ് ഓഫീസര് ജൂനിയര് ടൈം സ്കെയില് ട്രെയ്നി കാറ്റഗറി നമ്ബര് 18619, 18719, 18819 തസ്തികയുടെ നിയമനശുപാര്ശ കേരളപ്പിറവി ദിനത്തില് പിഎസ്സി ആസ്ഥാനത്ത് നല്കും. ആദ്യഘട്ടത്തില് 105 പേര്ക്കാണ് നിയമനം. ഉദ്യോഗാര്ഥികള്ക്ക് എസ്എംഎസ് പ്രൊഫൈല് വഴി സന്ദേശം നല്കിയിട്ടുണ്ട്. സ്ട്രീം 1, സ്ട്രീം 2, സ്ട്രീം 3 ഉദ്യോഗാര്ഥികള് രാവിലെ 9.30, 10, 10.30 സമയക്രമത്തില് പിഎസ്സി ആസ്ഥാനത്ത് എത്തണം. തിരിച്ചറിയല് രേഖ, ഒറ്റത്തവണ വെരിഫിക്കേഷന് സര്ട്ടിഫിക്കറ്റിന്റെ പ്രിന്റൗട്ട് എന്നിവ ഹാജരാക്കണം. 2019ലെ കേരളപ്പിറവിദിനത്തിലാണ് കെഎഎസിനുള്ള വിജ്ഞാപനം പിഎസ്സി പുറപ്പെടുവിച്ചത്. രണ്ടു വര്ഷം പിന്നിട്ടപ്പോള് മറ്റൊരു കേരളപ്പിറവി ദിനത്തില് ഉദ്യോഗാര്ഥികള്ക്ക് നിയമനശുപാര്ശ കൈമാറാനുള്ള നടപടിയും പൂര്ത്തിയാക്കി.